На основу члана 13. став 2. и 3. Закона о локалној самоуправи („Службени гласник РС", бр. 129/07, 83/14 - др. закон, 101/16 - др. закон, 47/18 и 111/2021 - др. закон), члана 13. и члана 37. став 1. тачка 21) Статута Града Ниша („Службени лист Града Ниша", број 88/08,143/16 и 18/19),

Скупштина Града Ниша, на седници одржаној дана \_\_\_\_.2025. године доноси,

**О Д Л У К У**

**О УСПОСТАВЉАЊУ САРАДЊЕ ИЗМЕЂУ ГРАДА НИША, РЕПУБЛИКА СРБИЈА И ГРАДА ХАНЏОА, НАРОДНА РЕПУБЛИКА КИНА**

**Члан 1.**

Успоставља се сарадња између Града Ниша, Република Србија и Града Ханџоа, Народна Република Кина у областима: привреде, дигиталне економије, одрживог развоја, науке и технологије, културе, туризма, образовања као и у другим областима од заједничког интереса.

**Члан 2.**

Овлашћује се Градоначелник Града Ниша, да у име Града Ниша, закључи споразум о сарадњи са представником Града Ханџоа, Народна Република Кина.

**Члан 3.**

Средства за реализацију ове одлуке обезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу Града Ниша", по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша".

Број:

Датум: \_\_\_\_\_. 2025. године

**СКУПШТИНА ГРАДА НИША**

**ПРЕДСЕДНИК**

**Проф. др Игор Новаковић**

**О б р а з л о ж е њ е**

Правни основ за доношење одлуке садржан је у члану 13. став 2. Закона о локалној самоуправи, којим је прописано да јединице локалне самоуправе могу сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу с Уставом и законом. Ставом 3. истог члана прописано је и да одлуку о успостављању сарадње, односно закључењу споразума о сарадњи са јединицом локалне самоуправе друге државе, доноси скупштина јединице локалне самоуправе, уз сагласност Владе.

 Чланом 13. Статута Града Ниша, у складу са одредбама Закона о локалној самоуправи, прописано је да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије, док је чланом 37. став 1. тачка 21) Статута прописано да одлуку о сарадњи са другим градовима и општинама доноси Скупштина Града.

 Чланом 1. Предлога одлуке утврђене су области у којима ће се обављати сарадња два града и то: развој економских капацитета чиме ће се Нишу омогућити приступ новим тржиштима и инвестицијама у високотехнолошким секторима; размена знања и искустава у области технологије и иновација са градом који је један од лидера у дигиталној економији и иновацијама омогућиће Нишу да унапреди своје технолошке капацитете и постане атрактивнији за нове инвеститоре; развој паметне инфраструктуре – увођењем паметних решења у управљање градом, Ниш може значајно побољшати своју инфраструктуру и јавне услуге, чиме ће створити боље услове за живот и рад својих грађана; сарадња између научно-технолошких паркова Ниша и Ханџоа омогућиће међусобну размену технолошких иновација и подршку стартап компанијама у оба града; област промоција културних и туристичких размена, као и јачање сарадње у области спорта допринеће ближем повезивању људи и побољшању туристичке понуде; сарадња са једним од најразвијенијих кинеских градова доприноси јачању дипломатских и економских односа, као и побољшању имиџа Ниша на међународном нивоу.

 Предлогом одлуке, чланом 2, прописано је да споразум о сарадњи, у име Града Ниша, потписује Градоначелник Града Ниша, а чланом 3, да се средства за реализацију одлуке обезбеђују у Буџету Града Ниша.

 Чланом 4. и 5. Предлога одлуке, у складу са чланом 13. став 2. Закона о локалној самоуправи и чланом 13. Статута Града Ниша, прописано је да се одлука доставља на сагласност Влади Републике Србије, те да ће иста, након добијања сагласности, бити објављена у службеном гласилу Града Ниша.

 Предложеним чланом 6. утврђује се када одлука ступа на снагу.

 Из свих напред наведених разлога предлаже се одборницима Скупштине Града Ниша доношење предложене одлуке.